
				AGINDUA, 2015eko maiatzaren 15ekoa, Hezkuntza, Hizkuntza Politika eta Kulturako sailburuarena, Bilboko (Bizkaiko) «Urretxindorra Ikastola» Haur, Lehen eta Bigarren Hezkuntzako ikastetxe pribatuaren baimena aldatzeko dena.

				Bilboko (Bizkaiko) «Urretxindorra Ikastola» Haur, Lehen eta Bigarren Hezkuntzako ikastetxe pribatuaren entitate titularraren ordezkariak hasarazitako espedientea aztertu da, zeinaren bidez Haur Hezkuntzako 1. zikloa aldatzeko eskatzen den, urtebetetik beherako haurrentzako unitate bat bi urtetik hiru urtera bitarteko haurrentzako unitate bihurtzeko.

				Araudiak ezarritako prozedurari jarraituz egin dira espediente horren izapideak; gainera, indarrean dauden arauek eskatzen dituzten agiriak erantsi zaizkio eta arlo horretan eskumena duten erakundeek egin diote txostena.

				Arau hauek ikusi dira: apirilaren 3ko 332/1992 Errege Dekretua (apirilaren 9ko BOE), ikastetxe pribatuetan unibertsitateaz kanpoko araubide orokorreko irakaskuntzak emateko baimenei buruzkoa; azaroaren 16ko 215/2004 Dekretua (19ko EHAA), 0 eta 3 urte bitarteko umeentzako haur-eskolek bete beharreko gutxieneko baldintzak ezarri, eta abenduaren 17ko 297/2002 Dekretuaren artikulu batzuk indarrean iraunarazten dituena (azken dekretu horrek Euskal Autonomia Erkidegoko zero urtetik hiru urtera bitarteko umeen haur-eskolak arautu zituen 2002-2003 eta 2003-2004 ikasturteetan), eta gai horretan aplikatu beharreko gainerako legeak. Horiek horrela, honako hau

				EBAZTEN DUT:

				1. artikulua.– 2015-2016ko ikasturtetik aurrera, ikastetxe pribatu honen baimena aldatzen da:

				Kode-zenbakia: 48010131.

				Izen espezifikoa: «Urretxindorra Ikastola».

				Titularra: Urretxindorra Sociedad Cooperativa kooperatiba-sozietatea.

				Helbidea: Martín Barua kalea 21.

				Udalerria: Bilbao.

				Lurralde historikoa: Bizkaia.

				Baimena: urtebetetik beherako haurrentzako unitate bat bi urtetik hiru urtera bitarteko haurrentzako unitate bihurtzea.

				Ikastetxearen osaera:

				– Haur Hezkuntzako 1. zikloa: 6 unitate, honelako edukierakoak:

				● 2 unitate urtebetetik bi urtera bitarteko ikasleentzat; bakoitza 13 ikaspostuko edukierakoa.

				● 4 unitate, bi urtetik hiru urtera bitarteko ikasleentzat; bakoitza 18 ikaspostuko edukierakoa.

				– Haur Hezkuntzako 2. zikloa: 8 unitate, 195 ikaspostu.

				– Lehen Hezkuntza: 12 unitate, 300 ikaspostu.

				– Derrigorrezko Bigarren Hezkuntza: 8 unitate, 240 ikaspostu.

				– Batxilergoa: «Zientziak» eta «Giza eta Gizarte Zientziak» modalitateak: 4 unitate, 140 ikaspostu.

				– Hezkuntza berezia: 3 gela ireki.

				2. artikulua.– Indarrean dagoen araudia betetzera behartuta dago ikastetxea, agindu honen bidez baimendutako unitateetako irakasleen titulazio akademikoari eta hizkuntza-eskakizunari dagokienez. Bestela, bidezkoa da emandako baimena baliogabetzea.

				3. artikulua.– Ikastetxeak martxoaren 17ko 314/2006 Errege Dekretuaren bidez onartutako Eraikuntzako Kode Teknikoa bete beharko du, bai eta indarreko legeriak ezartzen dituen higiene-, osasun-, akustika-, bizigarritasun-, segurtasun- eta irisgarritasun-baldintzak ere. Ikastetxeko titularrarena izango da baldintza horiek ez betetzearen erantzukizuna.

				AZKEN XEDAPENETATIK LEHENENGOA

				Agindu honetan dagoen baimen-emateak ez du esan nahi hezkuntza-itunen araubidearen edo diru-laguntzen deialdien bitartez laguntzarik lortuko denik.

				AZKEN XEDAPENETATIK BIGARRENA

				Agindu honen kontra aukerako berraztertzeko errekurtsoa aurkez dakioke Hezkuntza, Hizkuntza Politika eta Kulturako sailburuari, hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera; bestela, administrazioarekiko auzi-errekurtsoa aurkez daiteke Euskal Autonomia Erkidegoko Auzitegi Nagusian, bi hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera.

				Vitoria-Gasteiz, 2015eko maiatzaren 15a.

				Hezkuntza, Hizkuntza Politika eta Kulturako sailburua,

				CRISTINA URIARTE TOLEDO.

